Žeimių mokykla-daugiafunkcis centras

Žeimių mokykla-daugiafunkcis centras – dieninė, savarankiško mokymosi bendrojo lavinimo mokykla-daugiafunkcis centras, esantis Žeimiuose (Jonavos raj.), Mokyklos g. 1. Vykdo pradinio, pagrindinio ir papildomo ugdymo programas. Įstaigos kodas 290304250.

Istorija 

Istoriniai šaltiniai teigia, kad 1595 m. birželio 2 d. Darata Zavišienė, Žeimių dvaro savininkė, skyrė lėšų jau dirbančiam naujame mokyklos pastate mokytojui išlaikyti. Tai pirmoji parapijinė mokykla Žeimiuose, kurią įkūrė evangelikai reformatai. 1651–1773 m. Lietuvos Didžiojoje kunigaikštystėje – kultūrinio sąstingio šimtmetis, kai masiškai buvo uždaromos mokyklos. Uždaryta ir Žeimių mokykla.

1774 m. Lietuvoje pradėjo veikti Edukacijos komisija, kuri skatino atkurti mokyklas. 1777 m. Žeimiuose vėl veikė parapijinė mokykla, tais metais joje mokėsi 24 vaikai, 1781 ir 1782 m. – po 9 vaikus, 1804 ir 1805 m. – po 7 vaikus. 1820 m. klebonas kunigas Grigaliūnas mokyklos išlaikymui užrašė savo turtą. 1828 m. jau mokėsi 28 vaikai. Bet 1863 m. carui uždraudus raštą lotyniškais rašmenimis, uždarytos iki tol veikusios lietuviškos mokyklos, jų vietoje kūrėsi rusiškos. Tokia mokykla 1864 m. pabaigoje įsteigta ir Žeimiuose. Ji įsikūrė mažame namelyje šiaudiniu stogu, po kuriuo glaudėsi tik viena klasė, priemenė ir mokytojo Lagovo butas. 1898 m. šalia senosios pastatyta vienos klasės nauja mokykla. Naujoms statyboms vykdyti 0,12 ha žemės sklypą skyrė Žeimių II dvaro savininkas Klaščinskas. 1912 m. pristatyta antra patalpa.

Lietuvai atgavus nepriklausomybę Žeimių mokykloje dirbo mokytojas Juozas Martinaitis, kuris pirmas Žeimių vaikus mokė lietuviškai, pats smuikavo, dainavo, dainavimo mokė ir mokinius. 1931–1932 m. prie Žeimių pradžios mokyklos veikė žemės ūkio klasė, kurią lankė 14 mokinių (iš viso tada Žeimiuose buvo 124 mokiniai). 1939 m. mokykla praplėsta: pastatytas priestatas, nauju stogu apdengtos visos patalpos. Besimokančiųjų skaičius augo. Čia nuolat dirbo du (vėliau 4) mokytojai ir valytoja.

Nuo 1945 m. Žeimiuose jau veikė septynmetė mokykla. Pirmasis direktorius – buvęs pradinės mokyklos vedėjas Aloyzas Vasiliauskas. 1953–1954 m. Žeimiuose jau nepilna vidurinė mokykla. Iš vyresnių klasių tada buvo tik 11 mokinių IX klasė. Iš viso mokykloje tais metais buvo apie 280 mokinių.

1955 m. Žeimių mokykla tapo pilna vidurine mokykla, 1956 m. išleista pirmoji 9 abiturientų laida. Viso mokykloje buvo apie 300 mokinių. 1963 m. Žeimiuose pastatyta nauja dviaukštė mūrinė mokykla. 1971–1972 m. buvo 350 mokinių. 1979 m. baigtas statyti 3 aukštų priestatas, kuriame įrengti chemijos, fizikos, biologijos kabinetai, biblioteka, mokykla gavo didelę sporto salę, valgyklą, pradinės klasės perkeltos į centrines patalpas.

2011 m. rugsėjo 2 d. Jonavos rajono Žeimių vidurinė mokykla tapo Jonavos r. Žeimių pagrindine mokykla. 2014 m. birželio 26 d. pakeistas įstaigos pavadinimas – ji tapo Jonavos r. Žeimių mokykla-daugiafunkciu centru. 2019 m. prijungta Barupės pagrindinė mokykla.

Direktoriai 
 1945–1953 Aloyzas Vasiliauskas
 1953–1957 Ipolitas Valeravičius
 1957–1964 Bronislovas Ruzgas
 1964–1965 I. Diržinauskienė
 1965–1966 A. Masidunksas
 1966–1968 Ignas Pleskus
 1968–1975 Jonas Zakarevičius
 1975–1978 Stanislava Liutkaitė-Pulkauninkienė
 1978–1980 Marijanas Mikėnas
 1980–2003 Stasys Pranys
 Nuo 2003 m. Dijana Vazgienė

Žymūs mokiniai 
 Konstantinas Bogdanas, skulptorius
 Marius Glinskas, poetas, žurnalistas
 Edvardas Gružas, policijos komisaras
 Kazimieras Mackevičius, Lietuvos technikos bibliotekos direktorius
 Vaclovas Michnevičius, inžinierius
 Halina Medekšienė-Pogirskaitė, biomedicinos mokslų daktarė
 Remigijus Osauskas (g. 1974 m.), politikas, Jonavos vicemeras (2011–2015 m.)
 Audra Stasiukonytė, poetė
 Elena Taujanskaitė, dailininkė

Literatūra 
 Jonavos rajono Žeimių vidurinė mokykla: leidinys skirtas mokyklos 410-osioms metinėms. – Ukmergė: Ukmergės spaustuvė, 2006. – 134 p.: iliustr. – ISBN 9955-419-23-7

Nuorodos 
 Mokyklos svetainė

Žeimiai
Lietuvos pagrindinės mokyklos
Jonavos rajono savivaldybės mokyklos